SKRIFTLIG FORESPØRGSEL E-2363/99

af Alexander de Roo (Verts/ALE) til Kommissionen

(13. december 1999)

Om: Behandling af startbatterier med blyceller

Har Kommissionen kendskab til en artikel fra september 1999 (Giftige afdankertjes, Milieudefensie), der oplyser om eksport af 40.000 t gamle startbatterier fra Nederlandene til Belgien og Frankrig (henholdsvis 83 % og 16 %).

Det nederlandske ministerium for bolig-, fysisk planlægning- og miljøanliggender gav så sent som i foråret 1999 tilladelse til eksport af 2.500 t gamle blyholdige startbatterier til recyclingfabrikken FMM i Bruxelles. Ifølge tidsskriftet Le Soir Illustré er FMM en vigtig forureningskilde i kommunen Anderlecht. En jordbundsprøve fra fabrikkens indgang viste sig at have et blyindhold på 20 %. Journalisten J.-M. Veszely fra Le Soir Illustré meddelte følgende: Filtrene blev ikke udskiftet til tide. Vandrensningsanlægget fungerer ikke ordentligt og har for lille kapacitet. Udfældningsbassinet er konstant slæmmet til. Svovlsyren udledes efter behandling direkte i kloakken. Der er således ingen genanvendelse.

I henhold til forordning (EØF) nr. 259/93(1) om overvågning af og kontrol med overførsel af affald inden for, til og fra Det Europæiske Fællesskab, afsnit II, kapitel B, artikel 6, stk. 5, skal et nyttiggørelsescenter have den fornødne tekniske kapacitet til at nyttiggøre det pågældende affald under forhold, der hverken er til fare for menneskers sundhed eller for miljøet.

Deler Kommissionen den opfattelse, at det pågældende center i teknisk henseende ikke er tilstrækkelig rustet til at opfylde bestemmelserne i forordningen?

Hvilke foranstaltninger overvejer Kommissionen for at bringe denne praksis til ophør eller forhindre den?

(1) EFT L 30 af 6.2.1993, s. 1.

Svar afgivet på Kommissionens vegne af Margot Wallström

(17. januar 2000)

Bestemmelsen i overførselsforordningen, Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab, som det ærede medlem henviser til, dvs. artikel 6, stk. 5, fjerde led, afspejler det generelle princip om miljømæssig forsvarlig genanvendelse af affald, som det er vedtaget i artikel 4 i Rådets direktiv 75/442/EØF af 15. juli 1975 om affald(1). Ifølge denne artikel er medlemsstaterne forpligtet til at træffe de nødvendige foranstaltninger for at sikre, at affaldet genanvendes eller bortskaffes, uden at menneskets sundhed bringes i fare, og uden at miljøskadelige processer og metoder anvendes. Med henblik på gennemførelsen af denne artikel fastsættes det i direktivet, at ethvert anlæg eller enhver virksomhed, som varetager genanvendelse, skal indhente en tilladelse. Ifølge Rådets direktiv 91/689/EØF af 12. december 1991 om farligt affald(2) kan kravet om tilladelse erstattes af en simpel registrering under forudsætning af, at visse betingelser er opfyldt. Ifølge en af betingelserne skal affaldstyperne og -mængderne samt genanvendelsesmetoderne være af en sådan beskaffenhed, at artikel 4 i direktiv 75/442/EØF opfyldes. En medlemsstat, som ønsker at udnytte denne mulighed til at erstatte kravet om tilladelse med en simpel registrering, er endvidere forpligtet til at give Kommissionen meddelelse herom. Kommissionen har ikke modtaget nogen meddelelse fra Belgien i den henseende.

På det praktiske plan har Kommissionen intet kendskab til, under hvilke forhold blyakkumulatorer genanvendes i genvindingsanlægget, som det ærede medlem henviser til. Kommissionen vil indhente oplysninger hos de belgiske myndigheder og herefter konstatere, om det er nødvendigt for Kommissionen at forfølge sagen videre.

(1) EFT L 194 af 25.7.1975.

(2) EFT L 377 af 31.12.1991.